CELEX: 32014R0992
Language: ro
Date: 2014-09-22 00:00:00
Title: Regulamentul delegat (UE) nr. 992/2014 al Comisiei din 22 septembrie 2014 de abrogare a Regulamentului delegat (UE) nr. 950/2014

23.9.2014   
            
            
               RO
            
            
               Jurnalul Oficial al Uniunii Europene
            
            
               L 279/17
            
         REGULAMENTUL DELEGAT (UE) NR. 992/2014 AL COMISIEI
   din 22 septembrie 2014
   de abrogare a Regulamentului delegat (UE) nr. 950/2014
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 219 alineatul (1) coroborat cu articolul 228,
   întrucât:
   
               (1)
            
            
               Pentru a reduce sau a elimina amenințarea apariției unui dezechilibru grav pe piața brânzeturilor, creată de interdicția la import introdusă de guvernul rus, Regulamentul delegat (UE) nr. 950/2014 al Comisiei (2) a prevăzut o schemă de ajutoare cu caracter temporar și excepțional pentru depozitarea privată a brânzeturilor, vizând un volum maxim de 155 000 de tone. Pentru a asigura respectarea acestei cantități maxime, a fost instituit un mecanism de notificare și de monitorizare.
            
         
               (2)
            
            
               Cu toate că este posibil ca efectele interdicției la import adoptate de către Rusia să afecteze ansamblul pieței brânzeturilor din UE, statele membre cele mai afectate sunt Finlanda și țările baltice, Rusia fiind unicul partener comercial al acestora pentru brânzeturi, precum și Germania, Țările de Jos și Polonia, în cazul cărora Rusia reprezintă o importantă destinație pentru brânzeturi. Mai mult, deși brânzeturile cu indicație geografică sunt afectate de interdicția la import, acestea reprezintă doar o proporție minimă din întreaga gamă de brânzeturi exportate către Rusia.
            
         
               (3)
            
            
               Notificările primite până în prezent în aplicarea mecanismului de monitorizare prevăzut la articolul 12 din Regulamentul delegat (UE) nr. 950/2014 indică faptul că schema este utilizată în mod disproporționat de producători de brânzeturi din zone care de obicei nu exportă cantități semnificative către Rusia. Prin urmare, schema nu pare adecvată pentru a reacționa în mod eficient și eficace împotriva perturbărilor pieței care rezultă din interdicția adoptată de Rusia.
            
         
               (4)
            
            
               Având în vedere cele de mai sus și pentru a se asigura o utilizare corespunzătoare a bugetului Uniunii, este necesar să se pună capăt schemei de depozitare privată a brânzeturilor, prevăzută de Regulamentul delegat (UE) nr. 950/2014.
            
         
               (5)
            
            
               Pentru a reduce riscul unei utilizări ineficiente a bugetului Uniunii, această măsură trebuie să se aplice imediat.
            
         
               (6)
            
            
               Pentru a se asigura că așteptările operatorilor care au solicitat ajutorul pentru depozitarea privată a brânzeturilor în temeiul articolului 4 din Regulamentul delegat (UE) nr. 950/2014 sunt protejate, cererile depuse înainte de intrarea în vigoare a prezentului regulament ar trebui luate în considerare pentru plata ajutoarelor prevăzute de Regulamentul delegat (UE) nr. 950/2014,
            
         ADOPTĂ PREZENTUL REGULAMENT:
   Articolul 1
   Abrogarea Regulamentului delegat (UE) nr. 950/2014
   Regulamentul delegat (UE) nr. 950/2014 se abrogă.
   Cu toate acestea, el continuă să se aplice în ceea ce privește cererile depuse în conformitate cu articolul 4 din Regulamentul delegat (UE) nr. 950/2014 înainte de intrarea în vigoare a prezentului regulament.
   În cazul în care acceptarea întregii cantități de produse pentru care s-au notificat Comisiei cereri de ajutor, conform paragrafului anterior, în legătură cu o anumită săptămână ar conduce la depășirea cantității maxime prevăzute la articolul 1 din Regulamentul delegat (UE) nr. 950/2014, Comisia stabilește, prin intermediul unui act de punere în aplicare adoptat fără utilizarea procedurii menționate la articolul 229 alineatele (2) și (3) din Regulamentul (UE) nr. 1308/2013, un coeficient de atribuire aplicabil cantităților corespunzătoare cererilor notificate Comisiei în legătură cu săptămâna respectivă. Coeficientul de atribuire în cauză limitează cantitatea totală de produse eligibile pentru ajutorul cu caracter excepțional și temporar pentru depozitarea privată la cantitatea maximă prevăzută la articolul 1 din Regulamentul delegat (UE) nr. 950/2014.
   Articolul 2
   Intrare în vigoare și aplicare
   Prezentul regulament intră în vigoare la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 septembrie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 347, 20.12.2013, p. 671.
   
      (2)  Regulamentul delegat (UE) nr. 950/2014 al Comisiei din 4 septembrie 2014 de deschidere a unei scheme de ajutoare cu caracter temporar și excepțional pentru depozitarea privată a anumitor brânzeturi și de stabilire în avans a cuantumului ajutoarelor (JO L 265, 5.9.2014, p. 22).